CELEX: 32021D2314
Language: ro
Date: 2021-12-14 00:00:00
Title: Decizia de punere în aplicare (UE) 2021/2314 a Comisiei din 14 decembrie 2021 privind cererea de înregistrare a inițiativei cetățenești europene intitulate „INIȚIATIVA EVE PENTRU INSTITUIREA DREPTULUI DE DECIZIE” („INICIATIVA EVE PARA LA CREACIÓN DEL DERECHO DE DECISIÓN”) în temeiul Regulamentului (UE) 2019/788 al Parlamentului European și al Consiliului (Numai textul în limba spaniolă este autentic)

28.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 464/14
               
            
         DECIZIA DE PUNERE ÎN APLICARE (UE) 2021/2314 A COMISIEI
         din 14 decembrie 2021
         privind cererea de înregistrare a inițiativei cetățenești europene intitulate „INIȚIATIVA EVE PENTRU INSTITUIREA DREPTULUI DE DECIZIE” („INICIATIVA EVE PARA LA CREACIÓN DEL DERECHO DE DECISIÓN”) în temeiul Regulamentului (UE) 2019/788 al Parlamentului European și al Consiliului
         (Numai textul în limba spaniolă este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatul (4),
         întrucât:
         
                     (1)
                  
                  
                     Cererea de înregistrare a inițiativei cetățenești europene intitulată „INIȚIATIVA EVE PENTRU INSTITUIREA DREPTULUI DE DECIZIE” („INICIATIVA EVE PARA LA CREACIÓN DEL DERECHO DE DECISIÓN”) a fost transmisă Comisiei la 9 septembrie 2021.
                  
               
                     (2)
                  
                  
                     Prin decizia din 5 octombrie 2021, sub forma unei scrisori [C(2021) 7294 final], în conformitate cu articolul 6 alineatul (4) din Regulamentul (UE) 2019/788, Comisia a informat grupul de organizatori că cerințele de înregistrare prevăzute la articolul 6 alineatul (3) primul paragraf literele (a), (d) și (e) din regulamentul respectiv sunt îndeplinite și că articolul 6 alineatul (3) primul paragraf litera (b) nu este aplicabil. Comisia a explicat însă și că inițiativa nu îndeplinește cerința de la articolul 6 alineatul (3) primul paragraf litera (c) din Regulamentul (UE) 2019/788. Prin urmare, Comisia a invitat grupul de organizatori, în conformitate cu articolul 6 alineatul (4) primul paragraf din Regulamentul (UE) 2019/788, să modifice inițiativa. Comisia a atras atenția grupului de organizatori că Regulamentul (UE) 2019/788 nu permite inițiativelor cetățenești să facă propuneri de revizuire a tratatelor. În plus, aceasta a solicitat grupului de organizatori să precizeze ce act juridic al Uniunii au invitat Comisia să propună și să clarifice conținutul respectivului/respectivelor act(e) juridic(e).
                  
               
                     (3)
                  
                  
                     La 19 octombrie 2021, grupul de organizatori a trimis o scrisoare serviciilor Comisiei în care a solicitat clarificări privind: (i) cerința de a prezenta o „propunere”, susținând că este sarcina Comisiei să elaboreze propuneri legislative; și (ii) examinarea inițiativei și posibilitatea unei reuniuni cu reprezentanții Comisiei pentru a evalua împreună proiectul EVE propus (care ar urmări să contribuie la crearea noului „drept de decizie”) și pentru a redacta conținutul inițiativei [referindu-se, în mod eronat, la articolul 15 din Regulamentul (UE) 2019/788, care se aplică numai în cazul inițiativelor valabile]. În răspunsul lor din 5 noiembrie 2021, serviciile Comisiei au reiterat faptul că obiectivele inițiativei trebuie să îndeplinească condițiile prevăzute la articolul 6 alineatul (3) din Regulamentul (UE) 2019/788.
                  
               
                     (4)
                  
                  
                     La 17 noiembrie 2021, grupul de organizatori a transmis din nou inițiativa. Deși inițiativa a fost reformulată, conținutul său a rămas neschimbat, în pofida invitației Comisiei de a lua în considerare evaluarea cuprinsă în decizia sa din 5 octombrie 2021.
                  
               
                     (5)
                  
                  
                     Obiectivele inițiativei sunt formulate după cum urmează: „Având în vedere documentația anexată la documentul intitulat «EVE Initiative PROPOSAL», solicităm Comisiei Europene să elaboreze orice act sau legislație care ar putea fi necesar(ă) pentru stabilirea de către Comisia Europeană a dreptului (omului) de a decide și pentru transferarea acestui drept către instituțiile publice. Acest lucru ar crea un sistem de democrație directă în care cetățenii ar putea lua decizii, în mod coerent, cu privire la chestiuni de interes comun sau public, exercitând astfel suveranitatea poporului, cu și fără reprezentanți. Având în vedere amploarea acestei solicitări, inițiativa a înaintat un proiect de propunere care ar putea fi utilizat pentru a institui dreptul de decizie. Prin urmare, aceasta solicită, de asemenea, să se examineze următoarele trei posibilități: 1. UE și instituțiile sale ar putea institui dreptul solicitat de inițiativă în nume propriu; 2. UE ar putea crea o modalitate specială de a efectua o examinare prealabilă a fezabilității propunerii și, ulterior, de a se asigura că propunerea este elaborată împreună cu toate părțile competente posibile din UE; 3. UE ar putea autoriza elaborarea și testarea publică a propunerii; această autorizare nu ar fi acordată decât părții în cauză sau exclusiv pentru această propunere.” De asemenea, în inițiativă se menționează că aceasta vizează atingerea obiectivului global care constă în „elaborarea oricărui act sau a oricărei acțiuni necesar(e) pentru crearea obiectului ICE”, ceea ce presupune probabil dezvoltarea conținutului și/sau punerea în aplicare a (proiectului menit să ducă la instituirea) noului „drept de decizie”.
                  
               
                     (6)
                  
                  
                     Prin această inițiativă, grupul de organizatori urmărește să invite Comisia să prezinte o propunere de introducere a unui nou drept fundamental care ar trebui să instituie un „sistem de democrație directă” la nivelul instituțiilor Uniunii, în care cetățenii să poată decide, „în mod coerent”, „cu privire la chestiuni comune sau publice”, exercitând astfel în comun „suveranitatea poporului”. Potrivit grupului de organizatori, acest obiectiv ar trebui realizat: 1. „de către UE în nume propriu”; 2. „prin „autorizarea” dezvoltării obiectivului pentru și de către reprezentantul privat al inițiativei și proiectului EVE”; sau 3. „împreună cu proiectul EVE”. Grupul de organizatori precizează că o astfel de propunere poate implica modificări ale tratatelor, și că, în opinia sa, Regulamentul (UE) 2019/788 permite inițiativelor cetățenești să solicite Comisiei să prezinte o astfel de propunere. În cadrul opțiunilor 2 sau 3, grupul de organizatori sugerează Comisiei să „autorizeze” un proiect privat („proiectul EVE”), care ar urmări să contribuie la instituirea noului drept fundamental. Toate celelalte obiective enunțate în documentul însoțitor servesc obiectivului general de a introduce acest nou drept.
                  
               
                     (7)
                  
                  
                     În conformitate cu articolul 11 alineatul (4) primul paragraf din TUE și cu articolul 1 din Regulamentul (UE) 2019/788, „inițiativa cetățenească europeană” înseamnă o inițiativă prin care Comisia este invitată să prezinte, în limitele atribuțiilor sale, orice propunere corespunzătoare privind chestiuni pentru care cetățenii consideră că este necesar un act juridic al Uniunii în vederea punerii în aplicare a tratatelor, care a fost susținută de cel puțin un milion de semnatari eligibili provenind din cel puțin un sfert din statele membre. În temeiul articolului 6 alineatul (3) primul paragraf litera (c) din Regulamentul (UE) 2019/788, Comisia nu înregistrează o inițiativă cetățenească în cazul în care aceasta „depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor”.
                  
               
                     (8)
                  
                  
                     În hotărârea sa din cauza T-611/19, Tribunalul a hotărât că noțiunea de act juridic, în sensul articolului 11 din TUE și al articolului 2 punctul 1 și al articolului 4 alineatul (2) litera (b) din Regulamentul (UE) nr. 211/2011 al Parlamentului European și al Consiliului (2), se referă, în conformitate cu articolul 288 din TFUE, la regulamente, directive, decizii, recomandări și avize adoptate de instituții. Regulamentul (UE) nr. 211/2011 a fost abrogat de la 1 ianuarie 2020 și înlocuit cu Regulamentul (UE) 2019/788. Cu toate acestea, domeniul de aplicare al inițiativei cetățenești și condițiile legale pentru înregistrare nu s-au schimbat. Regulamentul (UE) 2019/788 nu permite inițiativelor cetățenești să solicite Comisiei să propună modificări ale tratatelor, întrucât le permite numai să solicite Comisiei să propună, în limitele atribuțiilor sale, acte de drept derivat pentru punerea în aplicare a tratatelor.
                  
               
                     (9)
                  
                  
                     După cum admite chiar grupul de organizatori, obiectivul inițiativei ar trebui să fie realizat prin modificări ale tratatelor și nu ar putea fi realizat prin acte juridice precum cele menționate la articolul 288 din TFUE. În plus, în măsura în care inițiativa propune lansarea unui proiect privat („proiectul EVE”), care ar urmări să contribuie la crearea noului „drept de decizie”, Comisia observă că acest lucru nu ar implica nici o propunere de astfel de act.
                  
               
                     (10)
                  
                  
                     Din aceste motive, inițiativa intitulată „INIȚIATIVA EVE PENTRU INSTITUIREA DREPTULUI DE DECIZIE” („INICIATIVA EVE PARA LA CREACIÓN DEL DERECHO DE DECISIÓN”) depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor, în sensul articolului 6 alineatul (4) al treilea paragraf litera (c) din Regulamentul (UE) 2019/788.
                  
               
                     (11)
                  
                  
                     Prin urmare, cererea de înregistrare ar trebui respinsă,
                  
               ADOPTĂ PREZENTA DECIZIE:
         
            Articolul 1
            Inițiativa europeană intitulată „INIȚIATIVA EVE PENTRU INSTITUIREA DREPTULUI DE DECIZIE” („INICIATIVA EVE PARA LA CREACIÓN DEL DERECHO DE DECISIÓN”) nu se înregistrează.
         
         
            Articolul 2
            Prezenta decizie se adresează grupului de organizatori ai inițiativei cetățenești intitulate „INIȚIATIVA EVE PENTRU INSTITUIREA DREPTULUI DE DECIZIE” („INICIATIVA EVE PARA LA CREACIÓN DEL DERECHO DE DECISIÓN”), reprezentat de domnul Eberardo SÁNCHEZ LÓPEZ și de domnul Juan Carlos ESCUDERO GONZÁLEZ, în calitate de persoane de contact.
         
         
            Adoptată la Strasbourg, 14 decembrie 2021.
            
               
                  Pentru Comisie
               
               Věra JOUROVÁ
               
                  Vicepreședinte
               
            
         
         
            (1)  JO L 130, 17.5.2019, p. 55.
         
            (2)  Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (JO L 65, 11.3.2011, p. 1).